Det Jyske Kunstakademi
Det Jyske Kunstakademi, selvejende institution i Århus, grundlagt 1964 på grundlag af en privat kunstskole fra 1959. Den femårige uddannelse, der til 1999 byggede på afdelinger for bl.a. maleri, skulptur, keramik, grafik og tegning, omfatter nu undervisning på tværs af de forskellige medier, bl.a. projektundervisning, workshops, studiekredse og forelæsninger, foruden et udadvendt samarbejde med andre kunstnere, kunst- og kulturinstitutioner i både Danmark og udlandet. 